後梁太祖

**[[後梁]]太祖神武元聖孝皇帝**諱**晃**，初諱**溫**，姓**朱氏**，宋州人也。其父**誠**，以五經教授鄉里，生三子，曰**全昱**、**存**、**溫**。誠卒，三子貧，不能為生，與其母傭食蕭縣人劉崇家。全昱為人頗長者，存、溫勇有力，而溫尤兇悍。

## 叛巢降唐

唐僖宗乾符四年，黃巢起曹、濮，存、溫亡入賊中。巢攻嶺南，存戰死。巢陷京師，以溫為東南面行營先鋒使，攻陷同州，以為同州防禦使。是時，僖宗在蜀，諸鎮會兵討賊。溫數為河中王重榮所敗，屢請益兵於巢，巢中尉孟楷抑而不通。溫客謝瞳說溫曰：「黃家起於草莽，幸唐衰亂，直投其隙而取之爾，非有功德興王之業也，此豈足與共成事哉！今天子在蜀，諸鎮之兵日集以謀興復，是唐德未厭於人也。且將軍力戰於外，而庸人制之於內，此章邯所以背秦而歸楚也。」溫以為然，乃殺其監軍嚴實，自歸于河中，因王重榮以降。都統王鐸承制拜溫左金吾衞大將軍、河中行營招討副使，僖宗賜溫名**全忠**。

中和三年三月，拜全忠汴州刺史、宣武軍節度使。四月，諸鎮兵破巢，復京師。巢走藍田。七月丁卯，全忠歸于宣武。是歲，黃巢出藍田關，陷蔡州，節度使秦宗權叛附于巢，遂圍陳州。徐州時溥為東南面行營兵馬都統，會東諸鎮兵以救陳。陳州刺史趙犨亦乞兵于全忠。溥雖為都統而不親兵。四年，全忠乃自將救犨，率諸鎮兵擊敗巢將黃鄴、尚讓等。犨以全忠為德，始附屬焉。是時，河東李克用下兵太行，度河，出洛陽，與東兵會擊巢。巢已敗去，全忠及克用追敗之于郾城。巢走中牟，又敗之于王滿。巢走封丘，又大敗之。巢挺身東走，至泰山狼虎谷，為時溥追兵所殺。九月，僖宗以全忠為檢校司徒、同中書門下平章事，封沛郡侯。光啟二年三月，進爵王。義成軍亂，逐其節度使安師儒，推牙將張驍為留後，師儒來奔，殺之。遣朱珍、李唐賓陷滑州，以胡真為留後。十二月，徙封吳興郡王。

自黃巢死，秦宗權稱帝，陷陝、洛、懷、孟、唐、許、汝、鄭州，遣其將秦賢、盧瑭、張晊攻汴。賢軍板橋，晊軍北郊，瑭軍萬勝，環汴為三十六柵。王顧兵少，不敢出。乃遣朱珍募兵於東方，而求救于兗、鄆。三年春，珍得萬人、馬數百匹以歸。乃擊賢板橋，拔其四柵。又擊瑭萬勝，瑭敗，投水死。宗權聞瑭等敗，乃自將精兵數千，柵北郊。五月，兗州朱瑾、鄆州朱宣來赴援。王置酒軍中，中席，王陽起如廁，以輕兵出北門襲晊，而樂聲不輟。晊不意兵之至也，兗、鄆之兵又從而合擊，遂大敗之，斬首二萬餘級。宗權與晊夜走，過鄭，屠其城而去。宗權至蔡，復遣張晊攻汴。

王聞晊復來，登封禪寺後岡，望晊兵過，遣朱珍躡之，戒曰：「晊見吾兵，必止。望其止，當速返，毋與之鬬也。」已而晊見珍在後，果止。珍即馳還。王令珍引兵蔽大林，而自率精騎出其東，伏大冢間。晊止而食，食畢，拔旗幟，馳擊珍。珍兵小却，王引伏兵橫出，斷晊軍為三而擊之。晊大敗，脫身走。宗權怒，斬晊。而河陽、陝、洛之兵為宗權守者，聞蔡精兵皆已殲於汴，因各潰去。故諸葛爽將李罕之取河陽、張全義取洛陽以來附。十月，僖宗使來，賜王紀功碑。朱宣、朱瑾兵助汴，已破宗權東歸，王移檄兗、鄆。誣其誘汴亡卒以東，乃發兵攻之，取其曹州、濮州。遂遣朱珍攻鄆州，大敗而還。十二月，僖宗使來，賜王鐵券及德政碑。

## 梁晉逐鹿
淮南節度使高駢死，楊行密入揚州。僖宗以王兼淮南節度使。王乃表行密為副使，以行軍司馬李璠為留後。璠之揚州，行密不納。文德元年正月，王如淮南，至宋州而還。是時，秦宗權陷襄州，以趙德諲為節度使。德諲叛于宗權以來附。僖宗因以王為蔡州四面行營都統，以德諲為副。三月庚子，僖宗崩。天雄軍亂，囚其節度使樂彥貞。其子相州刺史從訓攻魏，來乞兵。遣朱珍助從訓攻魏。而魏軍殺彥貞，從訓戰死，魏人立羅弘信，珍乃還。張全義取河陽，逐李罕之。罕之奔于河東。李克用遣兵圍河陽，全義來求救，遣丁會、牛存節救之，擊敗河東兵于沇河。

五月，行營討蔡州，圍之百餘日，不克。是時，時溥已為東南面都統，又以王統行營而溥猶稱都統，王乃上書，論溥討蔡無功而不落都統，且欲激怒溥以起兵端。初，高駢死，淮南亂，楚州刺史劉瓚來奔，納之，及王兵攻蔡不克，還，欲攻徐，乃遣朱珍將兵數千以東，聲言送瓚還楚州。溥怒論己，又聞珍以兵來，果出兵拒之。珍戰于吳康，大敗之，取其豐、蕭二縣。遂攻宿州，下之。珍屯蕭縣，別遣龐師古攻徐州。龍紀元年正月，師古敗溥于呂梁。淮西牙將申叢執秦宗權，折其足，將檻送京師；別將郭璠殺叢，篡宗權以來獻。王遣行軍司馬李璠獻俘于京師，表郭璠淮西留後。三月，昭宗封王為東平王。七月，朱珍殺李唐賓，王如蕭縣，執珍殺之，遂攻徐州。冬，大雨，水，不能軍而旋。

初，秦宗權遣其弟宗衡掠地淮南，是歲，宗衡為其將孫儒所殺，儒攻楊行密于揚州。淮南大亂，行密走宣州，儒入揚州。大順元年春，遣龐師古攻孫儒于淮南，大敗而還。四月，宿州將張筠以宿州復歸于時溥，王自將攻之，不克。初，黃巢敗走，李克用追之，至于冤朐，不及而旋。過汴，駐軍于北郊，王邀克用置酒上源驛，夜以兵攻之。克用踰城而免，訟其事于京師，昭宗知曲在汴而和解之。至是，宰相張濬私與汴交，王厚之以賂，濬為汴請伐河東。唐諸大臣皆以為不可興師。濬挾汴力，請益堅。昭宗不得已，許之。五月，以濬為太原四面行營都統，王為東南面招討使。然王不親兵，以兵二千屬濬而已。濬屯于陰地。河東叛將馮霸殺潞州守將李克恭來降，遣葛從周入潞州。

李克用遣康君立攻之，從周走河陽。九月，王如河陽。十月，昭宗以王兼宣義軍節度使，遂如滑州，假道于魏，以攻河東，且責其軍須，亦所以怒魏為兵端也。魏人果以謂非兵所當出，而辭以糧乏，皆不許。於是攻魏。十一月，張濬之師大敗于陰地。二年正月，王及魏人戰于內黃，大敗之，屠故元城，羅弘信來送款。十月，克宿州。十一月，曹州將郭紹賓殺其刺史郭饒來降。十二月，丁會敗朱瑾于金鄉。景福元年二月，攻鄆州，前軍朱友裕敗于斗門，王軍後至，又敗而還。冬，友裕取濮州，遂攻徐州。二年四月，龐師古克徐州，殺時溥。王如徐州，以師古為留後，遂攻兗、鄆。

乾寧元年二月，王及朱宣戰于漁山，大敗之。二年八月，又敗宣于梁山。十一月，又敗之于鉅野。兗、鄆求救于河東，李克用發兵救之，假道于魏。既而魏人擊之，克用怒，大舉攻魏。羅弘信來求救，遣葛從周救魏。是歲，李克用封「晉王」。三年五月，戰于洹水，擒克用子落落，斬之。七月，鳳翔李茂貞犯京師，出居于華州。王請以兵赴難，昭宗優詔止之。又請遷都洛陽，不許。四年正月，龐師古克鄆州，王如鄆州，以朱友裕為留後。遂攻兗州。朱瑾奔于淮南，以葛從周為兗州留後。九月，攻淮南，龐師古出清口，葛從周出安豐，王軍屯于宿州。楊行密遣朱瑾先擊清口，師古敗死。從周亟返兵，至于渒河，瑾又敗之。王懼，馳歸。

光化元年三月，昭宗以王兼天平軍節度使。四月，遣葛從周攻晉之山東，取邢、洺、磁三州。襄州趙匡凝自其父德諲時來附，匡凝又與楊行密、李克用通，而其事泄。七月，遣氏叔琮、康懷英攻匡凝，取其泌、隨、鄧三州。匡凝請和乃止。十二月，李罕之以潞州來降。二年，幽州劉仁恭攻魏，羅紹威來求救。王救魏，敗仁恭于內黃。四月，遣氏叔琮攻晉太原，不克。七月，李克用取澤、潞。十一月，保義軍亂，殺其節度使王珙，推其牙將李璠為留後，其將朱簡殺璠來降。以簡為保義軍節度使。三年四月，遣葛從周攻劉仁恭之滄州，取其德州，及仁恭戰于老鵶堤，大敗之。八月，晉取洺州。王如洺州，復取之。是時，鎮、定皆附于晉。遂攻鎮州，破臨城，王鎔來送款。進攻定州，王郜奔晉，其將王處直以定州降。

## 潛謀神器

初，宦者劉季述作亂，昭宗幽東宮。天復元年正月，護駕都頭孫德昭誅季述，昭宗復位，封王為「梁王」。遣張存敬攻王珂于河中，出含山，下晉、絳二州。王珂求救于晉，晉不能救，乃來降。三月，大舉攻晉。氏叔琮出太行，取澤、潞。葛從周、張存敬、侯言、張歸厚及鎮、定之兵，皆會于太原，圍之，不克，遇雨而還。五月，昭宗以王兼河中尹、護國軍節度使。六月，晉取慈、隰。

自劉季述等已誅，宰相崔胤外與梁交，欲假梁兵盡誅宦者。而鳳翔李茂貞、邠寧王行瑜等皆遣子弟以精兵宿衞昭宗，宦官韓全誨等亦因恃以為助。昭宗與胤計事，宦者屬耳，頗聞之。乃選美女，內之宮中，陰令伺察其實。久之，果得胤奏謀所以誅宦者之說，全誨等大懼，日夜相與涕泣，思圖胤以求全。胤知謀泄，事急，即矯為制，召梁兵入誅宦者。十月，王以宣武、宣義、天平、護國兵七萬，至于河中，取同州，遂攻華州，韓建出降。全誨等聞梁王兵且至，即以岐、邠宿衞兵劫昭宗奔鳳翔。王乃上書言胤所以召之之意。昭宗怒，罷胤相，責授工部尚書，詔梁兵還鎮。王引兵去，攻邠州，屯于三原。邠州節度使楊崇本以邠、寧、慶、衍四州降，崔胤奔于華州。

二年春，王退軍于河中。晉攻晉、絳。遣朱友寧擊敗晉軍于蒲縣，取汾、慈、隰，遂圍太原，不克而還，汾、慈、隰復入于晉。四月，友寧引兵西，至興平，及李茂貞戰于武功，大敗之。王兵犯鳳翔，茂貞數出戰，輒敗，遂圍之。十一月，鄜坊李周彝以兵救鳳翔，王遣孔勍襲鄜州，虜周彝之族，徙于河中，周彝乃降。是時，岐兵屢敗，而圍久，城中食盡，自昭宗至後宮，皆凍餒。三年正月，茂貞殺韓全誨等二十人，囊其首，示梁軍，約出昭宗以為解，甲天子出幸梁軍，遣使者馳召崔胤，胤託疾不至。王使人戲胤曰：「吾未識天子，懼其非是，子來為我辨之。」昭宗還至興平，胤率百官奉迎。王自為昭宗執轡，且泣且行，行十餘里，止之。人見者，咸以為忠。己巳，昭宗至自鳳翔，素服哭于太廟而後入，殺宦者七百餘人。二月甲戌，昭宗賜王「回天再造竭忠守正功臣」，以輝王祚為諸道兵馬元帥，王為副元帥。王乃留子友倫為護駕指揮使，以為昭宗衞，引兵東歸。昭宗餞于延喜樓，賜楊柳枝五曲。

初，梁兵已西，青州王師範遣其將劉鄩襲據梁兗州。王已還梁，四月，如鄆州，遣朱友寧攻青州。師範敗之于石樓，友寧死。九月，楊師厚敗青人于臨朐，取其棣州，師範以青州降，而鄩亦降。友倫擊鞠，墮馬死。王怒，以為崔胤殺之，遣朱友謙殺胤于京師。其與友倫擊鞠者，皆殺之。

自昭宗奔華州，王請遷都洛陽，雖不許，而王命河南張全義修洛陽宮以待。天祐元年正月，王如河中，遣牙將寇彥卿如京師，請遷都洛陽，并徙長安居人以東。昭宗行至陝州，王朝于行在，先如東都。是時，六軍諸衞兵已散亡，其從以東者，小黃門十數人，打毬供奉、內園小兒等二百餘人。行至穀水，王教醫官許昭遠告其謀亂，悉殺而代之，然後以聞。由是，昭宗左右皆梁人矣。四月甲辰，昭宗至自西都。是時，晉王李克用、岐王李茂貞、楚王趙匡凝、蜀王王建、吳王楊行密聞梁遷昭宗洛陽，皆欲舉兵討梁，王大懼。六月，楊崇本復附于岐。王乃以兵如河中，聲言攻崇本，遣朱友恭、氏叔琮、蔣玄暉等行弒，昭宗崩。十月，王入朝京師，殺朱友恭、氏叔琮。十一月，攻淮南，取其光州，攻壽州，不克而旋。二年二月，遣蔣玄暉殺德王裕等九王于九曲池。六月，殺司空裴贄等百餘人。七月，哀帝使來，賜王「迎鑾紀功碑」。

王欲代唐，使人諭諸鎮，襄州趙匡凝以為不可。遣楊師厚攻之，取其唐、鄧、復、郢、隨、均、房七州。王如襄州，軍于漢北。九月，師厚破襄州，匡凝奔于淮南。師厚取荊南，荊南留後趙匡明奔于蜀。遂出光州，以攻壽州，不克。哀帝卜祀天于南郊，王怒，以為蔣玄暉等欲祈天以延唐。哀帝懼，改卜郊。十一月辛巳，哀帝封王為「魏王」、相國，總百揆。以宣武、宣義、天平、護國、天雄、武順、佑國、河陽、義武、昭義、武寧、保義、忠義、武昭、武定、泰寧、平盧、匡國、鎮國、荊南、忠武二十一軍為魏國，備九錫。王怒，不受。十二月，哀帝以王為天下兵馬元帥。王益怒，遣人告樞密使蔣玄暉與何太后私通，殺玄暉而焚之，遂弒太后于積善宮。又殺宰相柳璨，太常卿張延範車裂以徇。哀帝詔以太后故停郊。三年春，魏州羅紹威謀殺其牙軍，來假兵以虞變，王為發兵北攻劉仁恭之滄州，兵過魏而紹威已殺牙軍，其兵之在外者皆叛，據貝、衞、澶、博州，王以兵悉殺之。遂攻滄州，軍于長蘆，劉仁恭求救于晉。晉人取潞州，王乃旋軍。開平元年春正月壬寅，哀帝使御史大夫薛貽矩來勞軍，宰相張文蔚率百官來勸進。

## 定鼎建國

夏四月壬戌，更名晃。甲子，即皇帝位。戊辰，大赦改元，國號「**梁**」。封哀帝為濟陰王。升汴州為開封府，建為東都，以唐東都為西都，廢京兆府為雍州。賜東都酺一日，契丹主阿保機使袍笏梅老來。五月丁丑朔，以唐相張文蔚楊涉為門下侍郎、御史大夫薛貽矩為中書侍郎：同中書門下平章事。戊寅，渤海、契丹遣使者來。乙酉，兄全昱為廣王，子友文博王，友珪郢王，友璋福王，友貞均王，友徽建王，姪友諒衡王，友能惠王，友誨邵王。甲午，改樞密院為崇政院，太府卿敬翔為使。是月，潞州行營都指揮使李思安及晉人戰，敗績。六月甲寅，平盧軍節度使韓建守司徒，同中書門下平章事。秋七月己亥，追尊祖考為皇帝，妣為皇后；皇高祖黯謚曰宣元，廟號肅祖，祖妣范氏謚曰宣僖；曾祖茂琳謚曰光獻，廟號敬祖，祖妣楊氏謚曰光孝；祖信謚曰昭武，廟號憲祖，祖妣劉氏謚曰昭懿；考誠謚曰文穆，廟號烈祖，妣王氏謚曰文惠。

二年春正月丁酉，渤海遣使者來。己亥，卜郊于西都。弒濟陰王。二月辛未，契丹主阿保機遣使者來。三月壬申朔，如西都。丙子，如懷州。丁丑，如澤州。戊寅，封鴻臚卿李崧萊國公，為二王後。夏四月癸卯，楊涉罷。吏部侍郎于兢為中書侍郎，翰林學士承旨禮部侍郎張策為刑部侍郎：同中書門下平章事。壬子，至澤州。五月己丑，潞州行營都虞候康懷英及晉人戰于夾城，敗績。戊戌，立唐三廟。契丹遣使者來。六月壬寅，忠武軍節度使劉知俊為西路行營招討使，以伐岐。己酉，殺右金吾衞上將軍王師範，滅其族。丙辰，劉知俊及岐人戰于漠谷，敗之。秋九月丁丑，如陝州，博王友文留守東都。

三年春正月甲戌，如西都。復然燈以祈福。庚寅，享于太廟。辛卯，有事于南郊，大赦。丙申，羣臣上尊號曰「睿文聖武廣孝皇帝」。二月壬戌，講武于西杏園。甲子，延州高萬興叛于岐來降。三月辛未，渤海國王大諲譔遣使者來。甲戌，如河中。山南東道節度使楊師厚為潞州四面行營招討使。劉知俊取丹州。夏四月丙午，知俊克延、鄜、坊三州。五月己卯，至自河中，殺佑國軍節度使王重師。六月庚戌，劉知俊執佑國軍節度使劉捍，叛附于岐。辛亥，如陝州。乙卯，冀王朱友謙為同州東面行營招討使。劉知俊奔于岐。丹州軍亂，逐其刺史宋知誨。

秋七月，商州軍亂，逐其刺史李稠，稠奔于岐。乙丑，克丹州，執其首惡王行思。乙亥，至自陝州。甲申，襄州軍亂，殺其留後王班，房州刺史楊虔叛附于蜀。八月辛亥，降死罪囚。辛酉，均州刺史張敬方克房州，執楊虔。閏月癸酉，契丹遣使者來。己卯，閱稼于西苑。九月壬寅，行營招討使左衞上將軍陳暉克襄州，執其首惡李洪。丁未，保義軍節度使王檀為潞州東面行營招討使。辛亥，韓建、楊涉罷。太常卿趙光逢為中書侍郎、翰林學士承旨工部侍郎杜曉為戶部侍郎：同中書門下平章事。辛酉，李洪、楊虔伏誅。十二月，懷英克寧、慶、衍三州。及劉知俊戰于昇平，敗績。

四年秋八月丙寅，如陝州。河南尹張宗奭留守西都。辛未，護國軍節度使楊師厚為西路行營招討使以伐岐。冬十一月己丑，寧國軍節度使王景仁為北面行營招討使以伐趙。趙王王鎔、北平王王處直叛附于晉，晉人救趙。乾化元年春正月丁亥，王景仁及晉人戰于柏鄉，敗績。庚寅，赦流罪以下囚，求危言正諫。癸巳，天雄軍節度使楊師厚為北面行營招討使。二年夏四月己巳，至自魏州。戊寅，如西都。六月，疾革，郢王友珪謀逆。戊寅，弒帝，年六十。

## 引據

分類:後梁本紀